Tuzin.fm

«**Тузін Гітоў**» (*Tuzin.fm*, *Tuzinfm.by*) — прыватнае некамэрцыйнае беларускамоўнае сеціўнае выданьне, заснаванае ў 2003 годзе для асьвятленьня музычнай творчасьці ў Беларусі. Ставіць у якасьці задачаў: прасоўваньне музыкі, створанай у Беларусі; заахвочваньне да праслухоўваньня беларускіх твораў як мага большую аўдыторыю. Ініцыюе і рэалізуе музычныя праекты ды выступае інфармацыйным партнэрам самых значных падзеяў на беларускай незалежнай сцэне. Самастойна вызначае сваю інфармацыйную палітыку, характар і зьмест інфармацыі, рэклямы, аўдыё і відэа-матэрыялаў. На 2009 год меў больш за 50 тыс. штомесячных наведнікаў, якія спампоўвалі больш за 80 тыс. песьняў.

## Гісторыя
Сайт распачаў дзейнасьць 12 кастрычніка 2003 году. Сайт некалькі разоў мяняў свой адрас. Першапачаткова ён знаходзіўся па адрасе *music.fromby.net*. Пазьней адрас зьмяніўся на *tuzin.fm*, але празь цяжкасьці з дамэнам перамясьціўся на *tuzinfm.by*. З траўня  2017 году партал даступны й на *tuzin.by*. Бэк-каталёг артыкулаў прадстаўлен на *mpby.ru*.

У 2004 г. сумесна зь Беларускім калегіюмам выдаў кнігу «Залатыя дыскі беларускага рок-н-ролу» з апісаньнем 20 музычных альбомаў 1970—1990-х гадоў.

Зь 2004 г. выпускае радыёперадачу свайго гіт-параду пад назовам «Радыё Тузін», якую вядзе саліст гурта «Палац» Алег Хаменка. Ад пачатку перадача выходзіла на Радыё «Рокс» (Менск), з 2005 г. — на Радыё «Менск», з 2006 г. — на Радыё «Рацыя» (Беласток). У 2005—2011 гг. штогод выпускаў складанку з 12 песьняў-пераможцаў свайго сеціўнага гіт-параду пад назовам «Прэм’ер Тузін» (2005, 2006, 2007, 2008, 2009, 2011). У 2005—2007 гадах браў удзел у ладжаньні цырымоніі ўзнагароджаньня найлепшых музыкаў краіны «Рок-каранацыя». 16 сакавіка 2006 году ў Вільні (Летува) правёў канцэрт «Рок-рэвалюцыя» з удзелам гурта N.R.M. У 2006 г. разам з выдавецтвам Volia Music выдаў складанку «Песьні свабоды». 3 лістапада 2007 году зладзіў у менскім касьцёле сьв. Сымона і Алены канцэрт памяці паэта Анатоля Сыса для збору сродкаў на помнік. 31 жніўня 2008 году аднавіў у Менску пасьля 12-гадовага перапынку музычны фэстываль «Рок па вакацыях». 23 траўня 2009 году на лётнішчы Баравая (Менскі раён) браў удзел у фэстывалі «Bela Music», які ладзіла Міністэрства культуры Рэспублікі Беларусь.

У 2009 і 2011 гг. разам з кампаніяй «Будзьма беларусамі!» выдаў музычныя кружэлкі «Тузін. Перазагрузка» й «Будзьма! Тузін. Перазагрузка-2» зь перакладзенымі на беларускую мову песьнямі іншамоўных выканаўцаў. У 2011—2012 гг. ладзіў акустычныя канцэрты «Тузін. Unplugged» з удзелам беларускіх рок-выканаўцаў. У 2012—2013 гг. правёў шэраг канцэртаў «Жывы Тузін». У 2012 г. сумесна з радыё «Рацыя» (Беласток) выдаў аўдыёкнігу Сяржука Вітушкі «Дзінь-дзілінь: пара гуляць у казкі». У 2012—2013 гг. супольна з Падляскай опэрай і філярмоніяй падрыхтаваў дыск музычнай агучкі клясыкі беларускага нямога кіно «Тузін. Немаўля». У чэрвені 2014 г. разам з праваабарончым цэнтрам «Вясна» выпусьціў складанку песьняў «Апошні золак». Таксама ў 2014 г. супольна з фондам «Вяртаньне» правёў конкурс маладых выканаўцаў «Засьпявай.by», чарговы быў распачаты ў 2017 годзе.

## Створаныя пры ўдзеле партала дыскі
*Прэм'ер Тузін (2005–2011)
* Песьні свабоды (2006)
* Тузін. Перазагрузка (2009)
* Будзьма! Тузін. Перазагрузка-2 (2011)
* Дзінь-дзілінь: Пара гуляць у казкі (казкі Сяржука Вітушкі, 2012)
* Тузін.Немаўля (дыск і арт-праект, 2012–2013)
* Апошні золак (супольны праект і зборнік песень, 2013–2014)
*  (канцэрт і дыск, 2014)

## Дзяржаўны ціск
У 2013 годзе берасьцейскі канцэрт у падтрымку праекту Тузін.Немаўля быў адменены гарадзкімі ўладамі па ідэялягічных прычынах.

## Ацэнкі
У інтэрвію з заснавальнікам Сяргеем Будкіным у сувязі зь першай гадавінаю сайту Вольга Самусік з «Музыкальной газеты» зазначыла, што music.fromby.net самы папулярны сярод беларускамоўных інтэрнэт-парталаў. У сваім тэматычным артыкуле 2005 году яна ж назвала Tuzin.fm* «самым запатрабаваным беларускім музычным сайтам»*. У справаздачы зь вечара з нагоды пяцігодзьдзя партала Tuzin.fm быў рэкамэндаваны Ганнай Ждановіч з «Белорусов и рынка» ў якасьці аднаго *«з найбольш буйных рэсурсаў у Інтэрнэце, прысвечаных беларускай музыцы»*.

У інтэрвію «Музыкальной газете» ў 2006 годзе рок-князёўна Руся прызнавала, што партал, які *«набраў абароты»*, — хросны бацька яе гурту «Indiga».

Падчас прэзэнтацыі складанкі «Прэм’ер Тузін 2007» у 2008 годзе музыка Лявон Вольскі адзначыў, што «Тузін Гітоў» *«зьяўляецца адзіным кампэтэнтным гіт-парадам [[Беларусь|Беларусі]]»*.

Заснавальнік «Ultra-music.com» Вячаслаў Радзівонаў праз «Будзьма беларусамі!» даў сваю ацэнку парталу на яго сямігодзьдзе: *«Унікальная й вельмі своечасовая* *зьява.* *Ён* *зьявіўся менавіта тады, калі беларускамоўнай музыцы была неабходная падтрымка, магчымасьць давесьці яе да вялікай аўдыторыі»*.

Павал Сьвярдлоў, рэдактар «KYKY.ORG», у аглядзе ўсіх музычных прэміяў Беларусі на 2013 год пакрытыкаваў партал за тое, што гіт-парад не працаваў цягам году, але пахваліў афлайнавую актыўнасьць, *«два цудоўных праекта: „Дзінь-дзілінь: пара гуляць у казкі“ і „[[Тузін.Немаўля]]“»*.

## Крыніцы

## Вонкавыя крыніцы
* 
* RSS-паток

Катэгорыя:Беларускія вэб-сайты
Катэгорыя:Байнэт
Катэгорыя:Беларускія інтэрнэт-СМІ
Катэгорыя:Беларуская музыка
Катэгорыя:Зьявіліся ў 2003 годзе